prof. dr hab. Roman Drozd Słupsk 20. januára 2022

Instytut Historii

Akademia Pomorska w Słupsku

Poľsko

**POSUDOK**

**výsledkov vedeckej a pedagogickej činnosti doc. PhDr. Michala Šmigeľa, PhD. predložených v konaní na vymenovanie za profesora**

**(*oponentský posudok*)**

**I. Všeobecné údaje o uchádzačovi**

Doc. PhDr. Michal Šmigeľ, PhD. získal titul magistra v roku 2002 na Univerzite Mateja Bela v Banskej Bystrici v aprobácii geografia a história. Od roku 2002 bol doktorandom na Katedre histórie a v rokoch 2004 – 2005 pracoval na mieste asistenta na Fakulte humanitných vied tej istej univerzity. V roku 2003 úspešne absolvoval rigoróznu skúšku a získal titul *„doctor philosophiae*“ (**PhDr.**), o tri roky neskôr obhájil dizertačnú prácu *Opcia a presídlenie občanov Československa do ZSSR na základe československo-sovietskej dohody z 10. júla 1946* a získal titul „*philosophiae doctor*“ (**PhD.**). Vedecko-pedagogický titul docenta získal v roku 2008 na základe obhajoby habilitačnej práce *Banderovci na Slovensku (1945 – 1948)*. Jeho profesionálna kariéra je celý čas spätá s Univerzitou Mateja Bela v Banskej Bystrici. V rokoch 2012 – 2016 zastával funkciu prodekana pre vedeckovýskumnú činnosť a doktorandské štúdium na Filozofickej fakulte UMB.

**II. Charakteristika výsledkov tvorivej činnosti uchádzača**

 Výstupy vedeckej činnosti doc. PhDr. Michala Šmigeľa, PhD. sú bohaté a ich počet výrazne prekračuje minimálne kritériá pre konanie na vymenúvanie profesorov.

 Uchádzač je autorom 5 monografií, z toho štyroch vydaných v spoluautorstve na Slovensku. Je potrebné zdôrazniť, že jedna z nich bola publikovaná v anglickom a ruskom jazyku. Je aj redaktorom a spoluredaktorom 23 zborníkov a edícií dokumentov, pričom 9 z nich bolo vydaných v Poľsku, 2 v Kanade a 1 v Rusku. Okrem toho je autorom 10 kapitol v monografiách, z ktorých dve vyšli v Kanade a v Poľsku. Popri monografiách a kapitolách v monografiách uchádzač publikoval 113 vedeckých článkov v rôznych jazykoch (slovenčine, češtine, poľštine, ukrajinčine, ruštine a angličtine). 37 z nich bolo uverejnených vo vedeckých časopisoch, z toho 15 je registrovaných v databázach WoS a Scopus. Ďalších 76 výstupov bolo publikovaných v zborníkoch, z toho 32 v zahraničí (Ukrajina, Bielorusko, India, Poľsko, Rumunsko, Slovinsko, Moldavsko, Rusko, Srbsko, Česko, Gruzínsko). Uverejnil tiež 27 príspevkov v ostatných časopisoch a zborníkoch, z toho 11 v zahraničí (Ukrajina, Poľsko, Česko, Bielorusko, Kazachstan a Turkménsko).

 O vysokej vedeckej úrovni prác uchádzača svedčí citačný index – celkový počet citácií dosahuje hodnotu 575, zahraničných citácií je 222, z toho 41 je registrovaných v databázach WoS a Scopus. Zvyšných 331 citácií je domácich, z toho 7 registrovaných v databázach Scopus a WoS. Publikácie uchádzača sa dočkali 11 domácich a 11 zahraničných recenzií. Treba vyzdvihnúť, že zahraničné citácie pochádzajú z vyše desiatich európskych krajín, z USA, Izraela a Japonska.

**III. Účasť na vedeckých konferenciách**

 Uchádzač vykazuje veľmi vysokú konferenčnú aktivitu. Vystúpil na 94 konferenciách a vedeckých seminároch – 43 sa uskutočnilo na Slovensku a 51 v iných štátoch. Bol tiež organizátorom a spoluorganizátorom 14 vedeckých konferencií, aj v zahraničí (Ukrajina, Srbsko).

**IV. Realizácia projektov (grantov) činnosť**

Pozornosť si zaslúži i bohatá projektová činnosť uchádzača. Bol členom riešiteľských kolektívov 25 vedeckých projektov. 17 z nich bolo domácich – 15 projektov VEGA, 1 KEGA a 1 Centrum excelentnosti. Pôsobil v nich v pozícii zodpovedného riešiteľa – 5-krát, zástupcu vedúceho projektu – 5-krát, a 7-krát bol spoluriešiteľom. V ôsmich medzinárodných projektoch bol dvakrát koordinátorom a šesťkrát spoluriešiteľom.

**V. Školenie doktorandov**

Doc. PhDr. Michal Šmigeľ, PhD. bol školiteľom štyroch doktorandov:

 1. Mgr. Juraj Lepiš, PhD.: *Územie hornej Oravy a severného Spiša v rokoch 1938 – 1945 (prinavrátenie a inkorporácia)*;

 2. PhDr. Milica Majeriková-Molitoris, PhD.: *Situácia na severnom Spiši a hornej Orave po skončení druhej svetovej vojny (1945 – 1947) v kontexte česko-slovensko-poľských vzťahov*;

 3. Mgr. Martin Šromovský, PhD.: *Antisemitizmus (antisionizmus) v Československu v rokoch 1948 – 1953*;

 4. Mgr. Juraj Jankech, PhD.: *Repatriácia a emigračné tendencie židovskej menšiny na Slovensku v rokoch 1945 – 1949*.

 Uchádzač je od r. 2008 členom spoločnej odborovej komisie doktorandského štúdia na Filozofickej fakulte UMB a pravidelne je členom komisie pre obhajobu dizertačných prác v študijnom programe 2.1.9 slovenské dejiny v odbore 7115 historické vedy. Uchádzač tiež dvakrát plnil funkciu člena komisie pre obhajobu dizertačných prác v Česku a päťkrát bol oponentom dizertačnej práce. Raz bol členom habilitačnej komisie a štyrikrát posudzoval ako oponent habilitačnú prácu.

**VI. Členstvo vo vedeckých radách a redakčných radách časopisov a vo vedeckých spoločnostiach**

 V rokoch 2012 – 2015 uchádzač plnil funkciu predsedu vedeckej rady časopisu Motus in verbo (Banská Bystrica) a bol alebo je členom 11 redakčných rád časopisov, z toho troch v Ukrajine a po dvoch v Poľsku, Rusku a v Bielorusku. Časť z nich je indexovaná v databáze WoS alebo Scopus.

 V súčasnosti je členom šiestich slovenských komisií a spoločností vedeckého charakteru.

**VII. Pedagogická činnosť**

Doc. PhDr. Michal Šmigeľ, PhD. sa môže preukázať aj výsledkami v oblasti pedagogickej činnosti, ktorej sa venuje ostatných 19 rokov. Zabezpečoval a zabezpečuje pre študentov histórie i učiteľov dejepisu rôzne formy výučby dejín 19. a 20. storočia. Doteraz viedol 31 magisterských a 33 bakalárskych záverečných prác. Bol tiež vedúcim siedmich záverečných prác rozširujúceho štúdia histórie a rigoróznych prác.

 Je autorom skrípt pre študentov *Kapitoly z dejín Sovietskeho zväzu. Deportácie a štátne násilie v období stalinizmu 1929 – 1953* (Banská Bystrica: UMB, 2021; 118 s.) a spoluautorom skrípt *Migračné pohyby z krajín a medzi krajinami V4 v historickej perspektíve (vybrané problémy)* (Banská Bystrica: UMB, 2017; 160 s.). Je zároveň spoluautorom dvoch kapitol vo vysokoškolskej učebnici vydanej Bieloruskou štátnou univerzitou v Minsku: *Rossijskaja revoljucija (1917 god*) a *Rossija i Ukraina v gody Graždanskoj vojny (1918 – 1920)*. In Istorija Rossii i Ukrainy: (XX – načalo XXI v.). Minsk: BGU, 2020.

**VIII. Medzinárodná spolupráca**

 Uchádzač sa môže pochváliť pestrou medzinárodnou spoluprácou. Súčasťou vzdelávacej činnosti boli prednášky na pozvanie zahraničných pracovísk, spolupracoval pri tvorbe učebných textov, zúčastňoval sa na stážach. Vyvíjal výskumno-vydavateľské aktivity – participoval na publikovaní vedeckých prác a je členom redakčných rád zahraničných vedeckých časopisov. Hodné pozornosti je jeho medzinárodné pôsobenie na výskumnom poli. Bol členom riešiteľských kolektívov niekoľkých vedeckých projektov. Podieľal sa aj na organizovaní medzinárodných vedeckých konferencií. Spolupracuje s mnohými odborníkmi z Poľska, Česka, Srbska, Dánska, Kanady, Ukrajiny, Ruska, Kazachstanu a Bieloruska.

**IX. Hodnotenie najvýznamnejších výstupov tvorivej činnosti**

1. ŠMIGEĽ, Michal – MIČKO, Peter: *Evakuácia v znamení úteku : (utečenci z Ukrajiny a Poľska na Slovensku v roku 1944)*. - 1. vyd. - Banská Bystrica: Univerzita Mateja Bela, 2006. - 125 s. [8,92 AH]. - ISBN 80-8083-282-X

[ŠMIGEĽ, Michal (50%) – MIČKO, Peter (50%)]

 Monografia má priekopnícky charakter. Po prvýkrát bola v stredoeurópskej historiografii prezentovaná masová vlna utečencov zo sovietskej Ukrajiny z konca 2. svetovej vojny. Útek obyvateľstva bol vyvolaný na jednej strane obavami z blížiacich sa sovietskych vojsk, na druhej strane bol podporovaný činnosťou nemeckých oddielov v tyle. Autori monografie analyzovali jednu z vysťahovaleckých vĺn, ktorá prišla na Slovensko v druhej polovici roku 1944. V tom čase slovenská strana so súhlasom nemeckých vládnych orgánov poskytla útočisko približne 20 tisícom utečencov, najmä z východnej Haliče. Vo všeobecnosti možno konštatovať, že monografia prezentuje nielen detailný obraz vysťahovaleckej vlny (štátny, sociálny systém a pod.), ale aj mechanizmy presúvania sa utečencov cez Slovensko do západnej Európy. Venuje sa tiež azylovému/imigračnému procesu platnému v tej dobe na Slovensku. Práca zaznamenala 20 citácií.

 2. ŠMIGEĽ, Michal – KRUŠKO, Štefan: *Opcia a presídlenie Rusínov do ZSSR (1945 – 1947) : na základe československo-sovietskej dohody z 10. júla 1946.* - 2. dopl. a rozš. vyd. - Bratislava: Goralinga, 2011. - 341 s. [22,35 AH]. – ISBN 978-80-970042-6-2

[ŠMIGEĽ, Michal (75%) – KRUŠKO, Štefan (25%)]

 Monografia je venovaná otázke riešenia ukrajinského (rusínskeho) problému na Slovensku po 2. svetovej vojne, predstavenej na pozadí národnostnej politiky Československa. Prezentuje doteraz málo známu problematiku presídlenia Ukrajincov (Rusínov) zo Slovenska do ZSSR na základe československo-sovietskych dohôd. Autori uvádzajú, že toto presídlenie korešpondovalo s vtedajšou národnostnou politikou československej vlády, ktorá sa snažila zbaviť nechcených národností žijúcich na území štátu, najmä Nemcov a Maďarov. V práci sa opisuje aj situácia presídlencov v nových sídlach, čiže na Volyni na sovietskej Ukrajine, problémy s ich adaptáciou na novom mieste či nelegálne úteky na Slovensko, ale aj reemigračné pokusy z 50., 60. a 90. rokov 20. storočia. Monografia je zatiaľ jedinou vedeckou prácou v slovenskom jazyku, ktorá sa týka presídlenia Ukrajincov (Rusínov) zo Slovenska do Sovietskeho zväzu. Publikácia sa dočkala druhého vydania a zaznamenala viac ako 70 citácií.

 3. ŠMIGEĽ, Michal: *Banderovci na Slovensku 1945 – 1947 : niektoré aspekty pôsobenia jednotiek Ukrajinskej povstaleckej armády na území krajiny.* - 2. dopl. vyd. - Banská Bystrica: Univerzita Mateja Bela, 2008. - 232 s. [11,65 AH]. - ISBN 978-80-8083-662-7

[ŠMIGEĽ, Michal (100%)]

Monografia je prvou vedeckou prácou, ktorá vznikla v česko-slovenskej historiografii po roku 1990 na tému Ukrajinskej povstaleckej armády a jej operovania v Československu v rokoch 1945 – 1947. Autor sa v monografii venuje činnosti oddielov Ukrajinskej povstaleckej armády (tzv. banderovcov) na Slovensku (Československo) v rokoch 1945 – 1947. Obsahuje zistenia, ktoré sú v rozpore s obrazom banderovcov vytváraným súdobou komunistickou propagandou. Autor analyzuje tzv. rejdy oddielov UPA z územia juhovýchodného Poľska na severovýchod Slovenska v rokoch 1945 – 1946 a pohyb týchto jednotiek cez teritórium Československa do americkej okupačnej zóny v Nemecku v r. 1947. Analyzuje nielen vojensko-politické aspekty tejto problematiky, ale predstavuje aj zaujímavé aspekty vplyvu rejdov UPA na politicko-spoločenské prostredie v krajiny. Treba vyzdvihnúť, že činnosť ukrajinských povstalcov je prezentovaná v širšom kontexte protikomunistického a protisovietskeho odboja vo východnej a strednej Európe po 2. svetovej vojne. Monografia sa dočkala druhého vydania a zaznamenala viac ako 70 citácií.

 4. MENKOUSKI, Viachaslau – ŠMIGEĽ, Michal – DUBINKA-HUSHCHA, Lizaveta: *„The hunger games“: Ukrainian famine of 1932 – 1933 in history, historiography and historical policy.* - 1. vyd. - Banská Bystrica: Vydavateľstvo Univerzity Mateja Bela – Belianum, 2020. - 270 s. [19,28 AH]. - ISBN 978-80-557-1765-4

[MENKOUSKI, Viachaslau (33%) – ŠMIGEĽ, Michal (34%) – DUBINKA-HUSHCHA, Lizaveta (33%)]

 Je to prvá vedecká práca v slovensko-českom historiografickom priestore (publikovaná vo vydavateľstve Univerzity Mateja Bela – Belianum) venovaná veľkému hladomoru na sovietskej Ukrajine v rokoch 1932 – 1933. Je to medzinárodný (bielorusko-slovensko-dánsky) autorský projekt venovaný analýze historickej politiky Ukrajiny a Ruskej federácie v oblasti hladomoru, výskumu historického vedomia, kolektívnej a historickej pamäte v postsovietskom priestore. V historiografickej časti publikácie boli použité vedecké práce ruských a ukrajinských historikov, ale aj angloamerických, stredoeurópskych a škandinávskych odborníkov. Autorom sa podarilo v jednej práci spojiť tri hlavné vedecké problémy – históriu hladomoru, jeho spracovanie v historiografii a využitie hladomoru v politike pamäte, poukazujúc pritom na najvýznamnejšie vedecké výsledky a ďalšie perspektívy výskumu. Táto dvojjazyčná publikácia (v anglickom jazyku a ruštine) nepochybne prispeje k popularizácii tragických udalostí na sovietskej Ukrajine v rokoch 1932 – 1933 v medzinárodnom rozmere. Určite zaznamená množstvo citácií.

**X. Záver**

 1. Konštatujem, že doc. PhDr. Michal Šmigeľ, PhD. spĺňa všetky kritériá (vo väčšine prípadov výrazne prekračuje) uvedené v konaní na vymenovanie profesorov v odbore inauguračného konania slovenské dejiny na Univerzite Mateja Bela v Banskej Bystrici.

 2. Jednoznačne odporúčam Vedeckej rade Filozofickej fakulty Univerzity Mateja Bela v Banskej Bystrici schváliť návrh na vymenovanie doc. PhDr. Michala Šmigeľa, PhD. za profesora v odbore inauguračného konania slovenské dejiny.

prof. dr hab. Roman Drozd /*vlastnoručný podpis*/

Preklad z poľského jazyk do slovenského jazyka vyhotovila:

Mgr. Anita Račáková, PhD.

Katedra slovanských jazykov FF UMB

Miesto a dátum vyhotovenia prekladu:

Banská Bystrica 10. 2. 2022